**Predmetno područje/područja**: Književnost i stvaralaštvo

**Učiteljica, razred i broj sati: Neda Lelas**, 8. razr., 5 sati

**Nastavne jedinice: D. Šimunović, *Alkar –*** obradba djela z cjelovito čitanje

**Kritički prikaz književnoga djela**

**Suodnosne veze**: Hrvatski jezik i komunikacija; Međupredmetne teme: Učiti kako učiti, Građanski odgoj, Osobni i socijalni razvoj

**Ishodi učenja**: učenici će izražavati vlastite doživljaje knjiž. teksta, uočavati obilježja proznoga knjiž. teksta, čitati tekst, popunjavati tablicu predviđanja, prepoznati svevremenske i općeljudske vrijednosti i ideje koje prenosi književni tekst, argumentirano raspravljati o vrijednostima književnoga teksta, pisati kritički prikaz knjiž. djela, vrjednovat će kritički prikaz

**Literatura za učenike:** Šimunović, Dinko. 2005. *Duga, Alkar, Muljika*. Školska knjiga. Zagreb**.**

**Literatura na nastavnike**: Šimunović, Dinko. 2005. *Duga, Alkar, Muljika*. Školska knjiga. Zagreb; Rosandić, Dragutin. 2005. Metodika književnoga odgoja. Školska knjiga. Zagreb; Gabelica, Marina; Težak, Dubravka. 2019. Kreativni pristup lektiri. Ljevak. Zagreb.; Latin, Sanja i dr. 2021. Volim hrvatski i Snaga riječi, priručnik za učitelje uz udžbenik hrvatskoga jezika u osmome razredu osnovne škole. Školska knjiga.; Listeš. Srećko; Grubišić Belina, Linda. 2016. „Opisnici za pisano jezično izražavanje“ U *Kompetencijski pristup nastavi hrvatskoga jezika*. Školska knjiga. Zagreb.

**Nastavna sredstva i pomagala:** živa riječ, djelo za cjelovito čitanje, udžbenik, nastavni listići, računalo i projektor, ploča i bilježnica

|  |  |  |
| --- | --- | --- |
| **Faze nastavnoga sata/sati, trajanje i nastavni sadržaji** | **Aktivnosti učenika** | **Nastavni oblici, metode i metodički postupci** |
| **1.sat**  **D. Šimunović, Alkar – uvodni sat djela za cjelovito čitanje**  **Uvodni dio sata:**  **1.Doživljajno-spoznajna motivacija**  Učitelj/-ica razgovara s učenicima o osobinama zamišljenog junaka, o tradiciji i hrvatskoj kulturnoj baštini. Učitelj pita učenike mogu li navesti primjer nekog povijesnog junaka poznatog po svom viteštvu. Pitat ćemo ih mogu li povezati motive tradicija, konji, viteštvo, Čudotvorna Gospa zajedničkim pojmom.  **2.Najava teksta i lokalizacija, upute za rad.**  - učitelj najavljuje čitanje teksta i objašnjava postupak čitanja s predviđanjem  **Glavni dio sata:**  Učenicima dijelim tablicu predviđanja u koju trebaju napisati svoje odgovore prema postavljenim pitanjima.  Tablica predviđanja:  Što znam? Što želim znati? Kako ću se informirati?  Što znam? Što želim znati? Što mislim da će se  dogoditi?  Učenici ispunjavaju tablicu predviđanja prije čitanja ulomka, a zatim još jednom nakon čitanja ulomka.  Čitanje ulomka(str. 19.). Razgovor o ulomku.  **Završni dio sata**  Razgovor o pojmu ljubavi, vrstama ljubavi, odabiru voljene osobe, položaju žena u društvu nekad i danas, dogovorenim brakovima, nesretnim ljubavima i sl. Postoje li neke predrasude kada je u pitanju ljubav?  Upućujem učenike u tematiku djela. Učenici imaju zadatak pročitati cjelovito djelo. Dogovaramo vrijeme čitanja i sat obradbe djela za cjelovito čitanje.  **2. i 3. sat**  **D. Šimunović, Alkar – obradba djela za cjelovito čitanje /dvosat/**  **Uvodni dio sata**  Učitelj/-ica provjerava jesu li očekivanja učenika ispunjena nakon čitanja cjelovitog djela Učenici iznose svoje dojmove o pročitanom djelu, obrazlažu što im se svidjelo, što im se nije svidjelo. Raščlanjujemo osnovna obilježja djela. Potom slijedi rad u skupinama.  **Glavni dio sata**  Učenici se podijele u skupine, 4-5 učenika u svakoj skupini. Svaka skupina dobije zadatke koji se nalaze na nastavnom listiću. Učenici rade u skupini 30 min. Nakon što učenici završe sa zadatcima po skupinama slijedi izlaganje. Sve skupine imaju različite zadatke.  **Završni dio sata**  Skupine izlažu svoje uratke prema dogovoru i složenosti zadataka. Ostali učenici prate izlaganje skupine, nakon izlaganja i predstavljanja rezultata, postavljaju pitanja i međusobno komentiraju zadatke i javni nastup skupine. Vrjednuju rad skupina.  **4. i 5. sat**  **Pisanje kritičkoga prikaza književnoga djela /dvosat/**  1.Priprava  Učenici se prisjećaju obilježja osvrta i kritičkoga prikaza.  2. Pisanje  Učenici, prema zadanim smjernicama, pišu kritički prikaz Šimunovićeve pripovijetke *Alkar*. Čitaju svoje uratke, komentiraju i vrjednuju.  3. Zaključak  Učitelj i učenici vrjednuju uspješnost zadanih aktivnosti.  Sažimanje stečenih znanja. | učenici razmišljaju razgovaraju  Slušaju, razmišljaju  Slušaju upute,  čitaju, razmišljaju, predviđaju, pišu i odgovaraju na pitanja  Razgovaraju,  slušaju    Izražavaju svoje osjećaje, komentiraju, raspravljaju  Učenici razmišljaju, dogovaraju se, rješavaju zadane aktivnosti  Izlažu svoje uratke, komentiraju, raspravljaju  vrjednuju/  samovrjednuju  navode obilježja osvrta i kritičkog prikaza, uspoređuju  Slušaju upute,  Razmišljaju, pišu kritički osvrt  Čitaju  Vrjednuju/  samovrjednuju | Metoda razgovora,  upućivanja  Metoda upućivanja  Nastavni listić – tablica predviđanja,  Individualan rad/ili rad u paru  Metoda čitanja, pisanja, rada na tekstu, razgovora  Metoda razgovora  Metoda upućivanja  Metoda razgovora, pisanja,  usmenoga izlaganja  Metoda razgovora, metoda pisanja, čitanja, rad na tekstu, rad u skupinama  Metoda razgovora, rad u skupini, metoda usmenoga izlaganja  Metoda razgovora  Metoda upućivanja  Metoda pisanja  Metoda čitanja, razgovora |

**Plan/planovi prijenosnika** (školske ploče i/ili računalne prezentacije):

Dinko Šimunović,

**Alkar**

Tema: Ljubav, nepredvidivost i moć ljubavi. (učenici samostalno oblikuju)

Književna vrsta: pripovijetka

Pripovjedač u 3. osobi

Pripovjedni postupci/tehnike: pripovijedanje, opisivanje, dijalog, monolog

Likovi: Rašica, Marta, Salko

Pouka: (učenici samostalno oblikuju svojim riječima)

**Prilozi:**

TABLICA PREDVIĐANJA

(prije čitanja ulomka)

|  |  |  |
| --- | --- | --- |
| ŠTO ZNAM? | ŠTO ŽELIM ZNATI? | KAKO ĆU SE INFORMIRATI? |
|  |  |  |

(nakon čitanja ulomka)

|  |  |  |
| --- | --- | --- |
| ŠTO ZNAM? | ŠTO ŽELIM ZNATI? | ŠTO MISLIM DA ĆE SE DOGODITI? |
|  |  |  |

**Prilog 1**

Dinko Šimunović, *Alkar* – ulomak, str. 19.

II

Čudan je i nemiran bio život toga Rašice Crnošije, oca Salkova. Razmazio se kao jedinac u bogatih roditelja, ali nije omekoputio, jer za takvu se čeljad nije ni čulo u Cetini. Samo se naučio da ga odveć hvale i da se izvrši sve ono što želi.

Kako mu nije bilo para u ljepoti i snazi, tako ni u bogatstvu i glasu kućnom, pa kad je bio za ženidbu, mogao je birati djevojku u svoj Cetini. Ali Rašica nije htio drugu nego Stanu, a to je majka Martina koju sad zovu »stara vještica«.

No u to je doba bila ona kao i Marta: ni uzmi ni podaj.

Može biti da je bila i ljepša jer se Rašica s roditeljima posvadio ljuto što su htjeli da uzme drugu, bogatu curu. Nego su oni poznavali svoga Rašicu pa mu napokon rekoše: »Uzmi je, sinko, s blagoslovom! Ako je i siromašna, zato je najljepša između sviju cura što ih znamo. A i ne trebamo blaga Lucina jer ga i sami imamo dosta.« Tako rekoše, jer kad moraju, neka im njihov Rašica bude zadovoljan posve.

A i jest se tada veselio! Govorili su da kad ide, i ne staje nogama na zemlju od radosti i zora.

To je bilo ljeti, a imali su se vjenčati kao na jesen.

No toga ljeta pade bič na svu Cetinu: stadoše moriti crne ospice, pa zvona brecala povazdan. I nije bilo kuće iz koje ne iznesoše mrtvaca, te još i sada spominju tu strašnu godinu, najcrnju od turskih zemana.

A taj Božji bič pohodi i lijepu Stanu. Dosta se napatila, ali je na svoju nesreću ostala živa. Jer, kada je ozdravila i vidjela se u ogledalu, odmah je rekla Rašici: »Ja tvoja biti ne mogu.«

I zbilja je iza bolesti postala taka da je i rođena majka nije mogla poznati. Bila je prava nakaza do samih očiju. Ali i te lijepe oči postadoše kasnije ružne, a sve od crnih misli.

No Rašica je toliko ljubio Stanu da ju je htio i onaku za ženu. Ali ona ne htjede nikako, i tako ju je najposlije pustio u miru.

Tugovali su i tugovali jedno za drugim, pa onda Rašica uzme Lucu »dotaricu«, a Stana se uda za siromaška Iliju. Ali ni jedno ni drugo nijesu oćutjeli radosti u svom srcu iako su bili još vrlo mladi. Ni jednomu od njih ne bijaše dvadeset godina, a tuga im je dovodila smrt pred oči.

Otada navališe na Stanu svakake nevolje, i nije bilo dana da je ne bi što zadesilo. Najprije je proglasiše za moru, a kad se udala, i za vješticu – pa ako koga iznenada zaboli ili krava prestane davati mlijeka, svemu je ona bila kriva. Pa i ako bi se štogod izgubilo, dolazili bi na njezina vrata pitati za tu stvar.

Stana prikloni glavu pred tim nesrećama i bila je mužu dobra žena, no Rašici je Luca »dotarica« bivala sve nemilija što je dulje živio s njom. Rodila mu i sina Salka, ali on postajaše sve mrkliji i sve goropadniji. A kad mu pomriješe roditelji i kad učesta pucatanja na turskoj međi, odvrže se od kuće i bude harambaša hajdučki. Tako postade strašilo Turcima, a i drugima što trgovahu s njima.

**Prilog 2**

**Zadatci – rad u skupinama**

**1. skupina**

Predstavite vitešku igru alku – povijest, ulogu, značenje za Cetinsku krajinu

(vrijeme, pravila igre, nošnja, tradicija…)

Odredite temu, književnu vrstu, vrijeme i mjesto radnje, jezik i stil, pouku književnoga djela.

**2. skupina**

Prikažite odnos Marte, Salka i Rašice pomoću ljubavnoga trokuta.

(Što Marta osjeća prema Salku, što Salko osjeća prema Rašici, zašto se odlučuje za Rašicu? Što Salko osjeća prema Marti, kakav je njegov odnos prema Rašici (ocu), poštuje li ga, ima li povjerenja u njega? Kako Rašica doživljava Martu, što osjeća prema njoj, kakav odnos ima prema Salku? Što alka znači Salku, što Rašici, a što Marti? Napiši u obliku T-tablice postupke likova koje opravdavaš i koje ne opravdavaš.)

**3. skupina**

Osmislite TV emisiju *U svom filmu* u kojoj ćete ugostiti Rašicu Crnošiju. Predstavite ga gledateljima, intervjuirajte ga. Predstavite svoju emisiju ostalim učenicima.

**4. skupina**

Zamislite da ste Salko, napišite svoju ispovijest u 1. osobi jednine. Izrecite sve što mislite da je Salku na duši. Obraćate se Dinku Šimunoviću, svom literarnom ocu.

**5. skupina**

Zamislite da ste Marta, napišite svoju ispovijest u 1. osobi jednine. Izrecite sve što mislite da je Marti na duši. Obraćate se Dinku Šimunoviću, svom literarnom ocu.

**Prilog 3**

**T-tablica - postupci likova koje opravdavam i koje ne opravdavam**

**opravdavam ne opravdavam**

**Rašica**

**Marta**

**Salko**

**Prilog 4**

**Nastavni listići za vrjednovanje/samovrjednovanje rada u skupini**

|  |  |  |  |
| --- | --- | --- | --- |
| **Popis za provjeru** | **Razina ostvarenosti kriterija** | | |
| potpuno | djelomično | potrebno doraditi |
| Uspješno smo izvršili zadatak. |  |  |  |
| Svaki je član skupine dao maksimalan doprinos izvršenju zadatka. |  |  |  |
| Zadatak je zahtijevao sudjelovanje svih članova skupine. |  |  |  |
| Članovi skupine su međusobno uvažavali mišljenje drugih. |  |  |  |
| Zadovoljan/a sam osobnim doprinosom izvršenju zadatka. |  |  |  |

**Prilog 5**

**Nastavni listići za vrjednovanje/samovrjednovanje kritičkog prikaza**

|  |  |  |  |
| --- | --- | --- | --- |
| **Popis za provjeru** | **Razina ostvarenosti kriterija** | | |
| potpuno | djelomično | potrebno doraditi |
| Napisao/-la sam cjelovit tekst u kojem sam iznio/iznijela osnovne podatke o književnom djelu. |  |  |  |
| Objektivno sam prikazao/-la podatke o književnom djelu. |  |  |  |
| Napisao/-la sam kritički prikaz gramatički i pravopisno točno. |  |  |  |
| Iznio/iznijela sam kraću prosudbu i ocjenu djela. |  |  |  |